REPUTAZZJONI Miktub minn Alfred Sant Għad baqa' xi jsir imma jgħidu xi jgħidu dawk li jippreferu li kollox ikun iswed, it-titjib hemm qiegħed u b'mod sostanzjali. Li r-reputazzjoni ta' Malta qalgħet daqqa sew internazzjonalment fl-aħħar ħmistax-il sena hi ħaġa ċara. Min jipprova jwaħħal il-biċċa unikament fuq il-gvern Laburista – kif ħafna mill-paladini tal-lum tas-saltna tad-dritt jipproklamaw – qed jilgħab. L-aċċellerazzjoni tal-industrija tal-logħob tal-ażżard u tas-servizzi finanzjarji taħt il-gvern ta' Gonzi – l-iskandli ta' Smart City, tal-Kummissarju Ewropew Malti Dalli fost oħrajn kienu wkoll element kruċjali fit-taħsir tar-reputazzjoni tal-gżira. Taħt l-amministrazzjoni tal-Prim Ministru Abela l-affarijiet qed jinġabu lura taħt kontroll li jasserixxi t-trasparenza u l-kontabilità. Mhijiex ħidma faċli imma qed tinżamm għaddejja, hekk jidhirli, b'konsistenza u ħsieb. Problema meta r-reputazzjoni tintilef hi li għalkemm dil-problema malajr tiżviluppa, biex treġġagħha lura u teqridha trid wisq aktar żmien. IL-LUSSEMBURGU Fl-aħħar ġimgħat, il-Lussemburgu kien soġġett għal kampanja medjatika minn gazzetti Ewropej li ħarġu rapport dwar l-eluf ta' kumpaniji u trusts registrati fil-pajjiż. Ir-rapporti saħqu fuq kif dawn l-entijiet kienu b'hekk evadew taxxi dovuti minnhom f'inħawi oħra. Malta wkoll fl-aħħar snin għaddiet mill-istess esperjenza… u għadha…. ta' attakki fuq kif il-politika tat-taxxi tagħha hi maħsuba ħalli tgħin lil azjendi kbar barra mill-pajjiż, jaħarbu mid-doveri finanzjarji tagħhom. Rajt id-difiża li għamel il-ministru tal-finanzi tal-Lussemburgu Gramegna f'ittra li bagħat lil kumitat tal-Parlament Ewropew. Il-Lussemburgu jaqbel u jsostni t-trasparenza, qal. Jippubblika l-ismijiet ta' dawk kollha li jiġu jwaqqfu kumpanija fil-pajjiz, ħalli kulħadd ikun jaf min huma. Kien b'hekk li l-midja setgħet issir taf bil-kumpaniji li poġġew fil-Lussemburgu. Meta l-kritiċi jsemmu d-daqs tal-Lussemburug biex jiskantaw kif għandu daqstant eluf ta' kumpaniji rreġistrati, donnhom jinsew li l-Lussemburgu hu parti mis-suq wieħed Ewropew. Kull min f'das-suq irid jidħol f'pajjiż, skont ir-regoli tas-suq wieħed, jista' jagħmel hekk bla xkiel. Id-daqs tal-pajjiż m'għandux x'jaqsam mal-għadd tad-ditti li jattira. Ma naħsibx li jien biss ninsab imħawwad kemxejn bis-sekwenza tat-titqibiet mogħtija kontra l- corona virus . Nifhem li s-sekwenzi jridu jiġu stabbiliti skont kriterji differenti: għal dawk li qiegħdin fl-ewwel linja tad-difiża kontra l-imxija allaħares ma ngħatatx priorità qawwija, l-aqwa waħda. Nifhem li kien hemm pressjonijiet minn setturi differenti tas-soċjetà biex jingħataw priorità huma wkoll fit-tilqim. Uħud kienu ġustifikati, oħrajn mhux daqstant – ħaġa li setgħet tispiċċa tiddependi wisq mis-saħħa li kellhom uħud mis-setturi biex juru snienhom. Min-naħa l-oħra, diffiċli tifhem għaliex u kif is-settur li ntqal kien l-aktar vulnerabbli… dak ta' min għandu aktar minn 80 sena għadu mhux kollu kopert mit-tilqim.